Ιωάννης Καματάκης

Ο Ιωάννης (Γιάννης) Ν. Καματάκης (23/12/1970) είναι Έλληνας επιχειρηματίας, ιδρυτής και πρόεδρος της ελληνικής εταιρείας τεχνολογίας MLS Innovation Inc.

Βιογραφία 
Ο Γιάννης Καματάκης, Θεσσαλονικιός, αποφοίτησε από το Αμερικάνικο Κολέγιο Anatolia και από το τμήμα Πολιτικών Μηχανικών του Αριστοτελείου Πανεπιστημίου Θεσσαλονίκης με ειδίκευση στις Συγκοινωνίες (GIS) και την Οργάνωση Επιχειρήσεων. Γόνος επιχειρηματικής οικογένειας και από τις δύο πλευρές, ίδρυσε τη δική του εταιρεία (MLS) ενώ ήταν φοιτητής στο πολυτεχνείο. Το αντικείμενο της MLS ήταν και συνεχίζει να είναι μέχρι σήμερα η καινοτομία. Το 1998 ο Γ. Καματάκης κατέκτησε το Χρυσό Πανευρωπαϊκό Βραβείο Τεχνολογίας (European Information Technology Grand Prize) το οποίο συνοδευόταν από χρηματικό έπαθλο 200.000 ευρώ . Το 1993 απέκτησε το πρώτο του διεθνές δίπλωμα ευρεσιτεχνίας, ενώ το 2001 εισήγαγε την εταιρεία στο Χρηματιστήριο Αθηνών . Το 2010 τιμήθηκε από τη Λέσχη Επιχειρηματικότητας με το βραβείο Κούρος για την Ανάπτυξη και την Καινοτομία.

Καριέρα 
Ο Γιάννης Καματάκης είναι ιδρυτής και πρόεδρος της MLS από το 1989. Η εταιρεία ανέπτυξε το πρώτο ελληνικό CD-ROΜ, την πρώτη Ελληνική Ηλεκτρονική Εγκυκλοπαίδεια και τα πρώτα λογισμικά αναγνώρισης φωνής στα ελληνικά (Talk&Write™) και μετάφρασης (MLS Systran™). Στη δεκαετία του 2000 εισήλθε στην αγορά των ηλεκτρονικών συσκευών, ανέπτυξε και διέθεσε στην αγορά την πρώτη φορητή συσκευή πλοήγησης με ενσωματωμένη Αναγνώριση φωνής, MLS Destinator Talk&Drive™. Στη δεκαετία του 2010 η εταιρεία ξεκίνησε την ανάπτυξη και την διάθεση στην Ελληνική αγορά συσκευών Smartphones με το όνομα iQTalk και Tablets με το όνομα iQTab. Το 2017 η MLS πρόσθεσε στα προϊόντα της το MLS Easy™. Πρόκειται για κινητό τηλέφωνο με κουμπιά και οθόνη αφής με ένα λειτουργικό σύστημα όπου όλα γίνονται με τη φωνή. Τον Ιανουάριο του 2019, η MLS ανακοίνωσε την επίσημη κυκλοφορία της νέας MAIC™ (MLS Artificial Intelligence Center), η οποία αποτελεί την πρώτη -αυτού του τύπου- Ευρωπαϊκή Πλατφόρμα Τεχνητής Νοημοσύνης και Αναγνώρισης Φωνής, ανάλογη με την Alexa της Amazon, τη Siri της Apple και την Assistant της Google.

Το 2019 η MLS έχασε πάνω από το 80% της χρηματιστηριακής της αξίας εξαιτίας δημοσιευμάτων για την αντιμετώπιση της κακής εμπορικής πορείας της MAIC η οποία είχε απορροφήσει μεγάλη επενδυτική δαπάνη. Τον Μάιο του 2020 το Χρηματιστήριο Αθηνών, κατόπιν αιτήματος της Επιτροπής Κεφαλαιαγοράς, προχώρησε στην αναστολή  διαπραγμάτευσης των κινητών αξιών της εταιρία εξαιτίας της μη ορθής απεικόνισης των άυλων περιουσιακών στοιχείων της MLS στις οικονομικές καταστάσεις του 2018. Σε σχέση με το τελευταίο, πραγματοποιήθηκε ειδικός έλεγχος από την εταιρία Deloitte Business Solutions A.E. Σύμφωνα με το πόρισμά του ελέγχου που παρουσιάστηκε στην Επιτροπή Κεφαλαιαγοράς από την Deloitte δεν υπήρξε κάτι μεμπτό.

Παρά τις αλλαγές στη θέση του Διευθύνοντος Συμβούλου της MLS το 2020 και το 2021, με τον ορισμό του Νάρκισου Γεωργιάδη  τον Ιούνιο του 2020 και του Γεώργιου Βακάρου  τον Νοέμβριο του 2021, ο Γιάννης Καματάκης παρέμεινε στο πόστο του Προέδρου του ΔΣ, παραμένει μεγαλομέτοχος  της εταιρίας έχοντας διατηρήσει μέχρι σήμερα ποσοστό άνω του 50% και συνεχίζει να στηρίζει την εταιρία στην προσπάθεια εξυγίανσης και ανεύρεσης Στρατηγικού Επενδυτή.

Προσωπική ζωή 
Είναι γιος του Νικολάου Καματάκη (Τοπογράφος Μηχανικός) και της Ηλέκτρας Καματάκη. Έχει δύο αδέλφια, τον Ήλιο Καματάκη (Πολιτικό Μηχανικό) και τη Δέσποινα (Πολιτικό Μηχανικό). Είναι παντρεμένος με την Παρασκευή Ζαχαριάδου-Καματάκη, αντιπρόεδρο της MLS από την ίδρυση της. Έχουν τρία παιδιά, την Ηλέκτρα, τον Νίκο και τον Δημήτρη.

Παραπομπές 

Έλληνες επιχειρηματίες